“ชัยภัทร”นั่งบอร์ดตลาดฯอีกสมัย “ภัทธีรา” เข้าวินตามคาด
“ชัยภัทร” นั่งบอร์ดตลาดฯ อีกสมัย “ภัทธีรา” เข้าวินตามคาด โดยมีวาระการดำรงตำแหน่ง 2 ปี มีผล 28 พ.ค.-27 พ.ค.62
27 เม.ย. 2560

ตลาดหลักทรัพย์แห่งประเทศไทย ระบุว่า ที่ประชุมสามัญสมาชิกประจำปี 2560 เมื่อวันที่ 26 เม.ย.60 ได้มีมติเลือกนายชัยภัทร ศรีวิสารวาจา ประธานเจ้าหน้าที่บริหาร บริษัทหลักทรัพย์ เคที ซีมิโก้ จำกัด เป็นกรรมการอีกวาระหนึ่ง และนางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ ดีบีเอส วิคเคอร์ส (ประเทศไทย) จำกัด และนายกสมาคมบริษัทหลักทรัพย์ไทย ซึ่งเป็นไปตามที่มีการคากการณ์ไว้ เข้าดำรงตำแหน่งกรรมการตลาดหลักทรัพย์ฯ หลังจากกรรมการตลาดหลักทรัพย์ฯ คือ นายชาญชัย กงทองลักษณ์ และนายชัยภัทร ศรีวิสารวาจา มีกำหนดครบวาระการดำรงตำแหน่งในวันที่ 27 พ.ค.60
โดยมีวาระการดำรงตำแหน่ง 2 ปี เริ่มตั้งแต่วันที่ 28 พ.ค.60-27 พ.ค. 62 ทั้งนี้ นายชาญชัย กงทองลักษณ์ ได้ดำรงตำแหน่งกรรมการตลาดหลักทรัพย์ฯ ติดต่อกัน 2 วาระแล้ว ซึ่งตาม พรบ. หลักทรัพย์และตลาดหลักทรัพย์ฯ กรรมการไม่สามารถดำรงตำแหน่งติดต่อกันเกิน 2 วาระได้